Nye regler for affaldssortering træder fra 1. november i kraft i Thisted Kommune. I en mindre ejerforening i Øsløs er de chokerede over, hvor stor regningen fremover bliver.

Det er ikke meget affald, der kommer i containerne hos Ejerforeningen Bygholmvej i Øsløs i løbet af vintermånederne. - Der er jo kun mig og katten heroppe, så det er begrænset, hvad det kan blive. Sådan siger Hanna John. Hun er den eneste faste beboer i ejerforeningen, som tæller 14 lejligheder. Indtil nu har ejerforeningen betalt omkring 11.000 kroner årligt for at få hentet affald, men den regning lyder snart på omkring 40.000 kroner. - Jeg synes, det er helt vanvittigt. I vinterhalvåret er jeg alene heroppe, og der er maks to eller tre poser i affaldsbeholderen om ugen. Resten kører jeg selv ind til genbrugsstationen med, så jeg synes, det er helt forrykt, siger Hanna John. I dag har ejerforeningen to fællescontainere. Fra 1. november skal en større del af affaldet sorteres, og det betyder, at de får en ekstra fællescontainer. - Hvis vi hver havde tre spande, så kunne man måske forstå det, men vi har tre fællesspande og skal stadigvæk stige så meget, siger Michael Oxholm Hansen, som har ferielejlighed i Øsløs. Kommune undrer sig også Affaldet skal fremover sorteres i ni forskellige typer. Hanna John sorterer allerede i dag sit affald og sørger selv for at køre det til genbrug. Ejerforeningen kan dog ikke slippe for at blive en del affaldssorteringsordningen, som træder i kraft i næste uge. - Der er jo måske mange andre små foreninger, der sidder ligesom vi gør, hvor de må sige, at det har de ikke råd til, siger hun. TV2 Nord har mandag forsøgt at få Thisted Kommune til at svare på, hvorfor ejerforeningen i Øsløs kommer til at opleve en stor prisstigning på at få hentet affald, men Flemming Christensen, der er sektionsleder ved Affald og Ejendomme ved Thisted Kommune, har ikke haft mulighed for at stille op til interview. Han undrer sig dog over, at prisstigningen skulle være så stor, som medlemmerne af ejerforeningen siger, fordi ifølge ham vil prisstigningen for en normal husstand være på omkring 1200 kroner om året. Hvis prisstigningen står ved magt, så kommer den til at gøre indhug i Hanna Johns folkepension på et tidspunkt, hvor det i forvejen kan være svært at få økonomien til at hænge sammen. - Det er allerede et spørgsmål om, om du skal spise eller have varme på? Og når så den bon på renovation kommer oveni, så er det lige før, du smider det hele og siger: "Nu gider jeg altså bare ikke mere," siger Hanna John. Det er et bredt flertal i Folketinget, der har besluttet, at der fremover skal sorteres og genanvendes langt mere affald.